Liikenne- ja viestintäministeriö

Kirjaamo, Tero Jokilehto

kirjaamo@lvm.fi , tero.jokilehto@lvm.fi

Asia: Lausuntopyyntö LVM/1170/03/2017

Tekesin lausunto luotsauslain muuttamista koskevasta arviomuistiosta

Liikenne- ja viestintäministeriö valmistelee hallituksen esitystä luotsauslain (940/2003) muuttamisesta ja pyytää lausuntoa luotsauslain muuttamista koskevasta arviomuistiosta. Innovaatiorahoituskeskus Tekes lausuu luotsauslain muuttamisen arviomuistiosta seuraavaa:

Tekes pitää julkisen sektorin toimijoiden, kuten luotsitoiminnan, roolia tärkeänä digitaalisen merenkulun mahdollistajana ja ensimarkkinoiden synnyttäjänä. Korostamme merenkulun digitaalisten ratkaisujen merkittää liiketoimintapotentiaalia, digitaalisten työkalujen kehityksen nopeutta ja tarvetta laajalle yhteistyölle sekä pilotointimahdollisuuksille yrityssektorin kanssa. Luonnos kuvaa luotsaustoiminnan tilannetta ja näköpiirissä olevaa muutosta ansiokkaasti. Digitalisaatio ja sen seurauksena tapahtuva toimialan murros on hyvin tiedostettu.

Tekes painottaa, että teknologian kuten tekoälyn, robotiikan, tietoliikenneratkaisuiden ja robotiikan mahdollistamat työkalut kehittyvät erittäin nopeasti saaden vauhtia eri liikkumismuotojen robotisaation kehityksestä. Alusten pitkien käyttöaikojen ja kansainvälisen merenkulun digitalisaatiota koskevan lainsäädäntötyön epävarmuuksien vuoksi ei voida määrittää tiekarttaa siitä, millä aikataululla ja millaisiin alusten ohjausjärjestelmiin tulevaisuuden luotsauspalveluita ja -teknologiaa tulee kehittää. Tekesin näkemys on, että autonomisen ja digitaalisen merenkulun ja logistiikan murros muuttaa lisäksi niin merkittävästi toimijoiden perinteisiä rooleja, ettei tässä vaiheessa voida tarkasti rajata luotsauksen roolia turvallisen merenkulun varmistamisessa.

Kaupallisten hyötyjen saavuttaminen sekä etäluotsauksen markkinassa että autonomisen merenkulun markkinassa edellyttää edelläkävijyyttä. Digitalisaation kehityksessä edelläkävijöitä ovat yritykset. Siksi uusien luotsauspalveluiden ja –ratkaisuiden kehitystyötä on tehtävä uudentyyppisiä joustavia yhteistyömalleja hyödyntäen. Vaihtoehtoisten ratkaisuiden testausmahdollisuudet todellisissa olosuhteissa ja pilotointimahdollisuuksien varmistaminen ovat yrityksille arvostettuja ja tärkeitä työkaluja. Niiden avulla voidaan varmistaa korkean teknologian edelläkävijäyritysten investointien ja mielenkiinnon kohdistuminen Suomeen tulevaisuudessakin.

Tekes toivoo, että tulevat luotsausalaa koskevassa säädöskehityksessä huomioidaan mahdollisuudet kannustaa ja mahdollistaa pilotointia ja yhteistyötä yli hallinnonrajojen sekä yksityisen sektorin kanssa.